b'\n_START_ARTICLE_\nRhododendron fortunei\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst lysegr\xc3\xb8n og svagt h\xc3\xa5ret, men senere bliver den lysebrun. Gamle grene kan blive gr\xc3\xa5 og afskallende i barken. Knopperne er spredtstillede, lysegr\xc3\xb8nne og spidst \xc3\xa6gformede, og de fleste er samlet i bundter ved skudspidserne, hvor den endestillede blomsterknop er klart st\xc3\xb8rst._NEWLINE_Bladene er ovale, l\xc3\xa6deragtige og lidt h\xc3\xa6ngende. Oversiden er mat gr\xc3\xb8n, mens undersiden er gulgr\xc3\xb8n. Blomstringen sker sidst i maj til f\xc3\xb8rst i juni. De klokkeformede, hvide-lysviolette eller svagt rosa blomster har fl\xc3\xb8defarvet sv\xc3\xa6lg, og de er samlet i endestillede stande med 8-12 blomster. Frugterne er t\xc3\xb8rre kapsler._NEWLINE_Rodnettet er meget t\xc3\xa6t forgrenet med filtagtige finr\xc3\xb8dder. Planten er afh\xc3\xa6ngig af symbiose med mykorrhiza-svampe._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 5,00 x 3,50 m (20 x 15 cm/\xc3\xa5r).\n_START_SECTION_\nHjemsted\n_START_PARAGRAPH_\nArten h\xc3\xb8rer hjemme i Kinas Sichuan- og Hunanprovinser, hvor den vokser som underskov i 600-900 meters h\xc3\xb8jde. I mods\xc3\xa6tning til de fleste andre Rododendron-arter er denne tolerant over for et h\xc3\xb8jt kalkindhold i jorden._NEWLINE_I n\xc3\xa6rheden af Qiangdao og Yantai i Shandong provincen findes den sammen med bl.a. Almindelig Kiwi, Aesculus chinensis, Chimonanthus praecox, Hydrangea chinensis, Liriodendron chinense, Magnolia denudata og Magnolia officinalis.\n_START_SECTION_\nTaxonomi\n_START_PARAGRAPH_\nRhododendron discolor st\xc3\xa5r meget t\xc3\xa6t p\xc3\xa5 Rhododendron fortunei, og de kan kun adskilles fra hinanden ved, at R. discolor har forholdsvist smallere blade.'